section_heading: Rad u kulturi
paragraph_text: Sklonost glumi pokazivao je već u srednjoj školi, što mu je i donijelo nadimak Miško (lik kojeg je glumio u školskoj predstavi "Francek i Miško"). Od 1972. godine bio je uključen u organizaciju križevačkog Velikog spravišča, a redovit je gost bio i na Kalničkim uncutarijama i Picokijadi. Cijeli je život njegovao kajkavski humor i satiru, pa se kao animator, voditelj ili zabavljač ("vicmaher") pojavljivao na raznim lokalnim kulturnim događajima. Odigrao je zapažene epizodne uloge u serijama i filmovima: Mejaši (1970.), Gruntovčani (1975., lik Tune Pišpeka), Neuništivi (1990.), Doktorova noć (1990.), Dirigenti i mužikaši (1991.), Kontesa Dora (1993.), Srce nije u modi (2000.), Naši i vaši (2000.), Bumerang (2005.), Odmori se, zaslužio si (2006.) i dr. Pjevao je kao tenor u Hrvatskom pjevačkom društvu "Kalnik" iz Križevaca, Hrvatskom pjevačkom zboru "Zrinjski" iz Vrbovca, Križevačkom katedralnom zboru, velikom mješovitom zboru SKUD-a "Ivan Goran Kovačić" u Zagrebu, a od 1961. do 2001. godine bio je član Mješovitog vokalnog ansambla "Goranovci".